
Uznesenie Okresný súd Stará Ľubovňa v rodinnoprávnej veci starostlivosti súdu o mal. A. B., nar. XX.XX.XXXX, trvale bytom C. XXX, t.č. Centrum pre deti a rodiny Snina, Partizánska 1057/21, Snina, zastúpenú kolíznym opatrovníkom Úradom práce, sociálnych vecí a rodiny v Starej Ľubovni, dieťa rodičov: otca - D. D., nar. XX.XX.XXXX, trvale bytom C. XX, t.č. Ústav na výkon trestu odňatia slobody KošiceŠaca, a matky - E. B., nar. XX.XX.XXXX, trvale bytom C. XXX, t.č. Ústav na výkon odňatia slobody pre mladistvých Sučany, za účasti F. D., nar. XX.X.XXXX, trvale bytom C. XX, v konaní o zrušenie neodkladného opatrenia takto rozhodol: Súd z r u š u j e neodkladné opatrenie nariadené uznesením Okresného súdu Stará Ľubovňa č. k. 0PPOm/1/2026 -25 zo dňa 08.05.2026. odôvodnenie: 1. Uznesením Okresného súdu Stará Ľubovňa č.k. 0PPOm/1/2026-25 zo dňa 08.05.2026, ktoré nadobudlo právoplatnosť dňa 11.07.2026, súd nariadil neodkladné opatrenie, ktorým nariadil odovzdať mal. A. B., nar. XX.XX.XXXX do dočasnej starostlivosti Centra pre deti a rodiny Snina, pričom trvanie neodkladného opatrenia časovo obmedzil na dobu šesť mesiacov od nariadenia neodkladného opatrenia. 2. Rozsudkom Okresného súdu Stará Ľubovňa č.k. 4P/58/2026-73 zo dňa 08.07.2026, ktorý nadobudol právoplatnosť dňa 31.07.2026, súd nariadil u mal. A. B., nar. XX.XX.XXXX ústavnú starostlivosť, ktorá sa bude vykonávať v zariadení Centra pre deti a rodiny Snina. 3. Súd uznesením zo dňa 12.08.2026 začal konanie o zrušenie neodkladného opatrenia z úradnej povinnosti a následne ustanovil mal. dieťaťu kolízneho opatrovníka ÚPSVaR v Starej Ľubovni. 4. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 5. Podľa § 363 CMP súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 6. Podľa § 365 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. Podľa ods. 8 cit. zák. ust. o návrhu na zrušenie neodkladného opatrenia rozhodne súd do desiatich dní od jeho doručenia. 7. Podľa § 339 zákona č. 160/2015 Z.z. Civilného sporového poriadku (ďalej len „CSP“) o zrušení neodkladného opatrenia môže súd rozhodnúť bez pojednávania.
V prípadoch neodkladného opatrenia podľa § 334 a 338 majú dotknuté subjekty právo vyjadriť sa k návrhu na zrušenie neodkladného opatrenia. 8. Civilný mimosporový poriadok osobitne vymedzuje dôvody na zrušenie neodkladného opatrenia. Ak sú splnené predpoklady na zrušenie, musí súd rozhodnúť vždy samostatným uznesením. Samotné skončenie konania nespôsobuje zrušenie neodkladného opatrenia, ale súd o jeho zrušení musí rozhodnúť samostatným uznesením. Dôvodmi na zrušenie sú jednak zmena pomerov a jednak odpadnutie dôvodov, pre ktoré bolo nariadené. Neodkladné opatrenie môže súd zrušiť aj bez návrhu. 9. Súd vychádzajúc z obsahu spisu dospel k záveru, že t.č. je dôvodné uvedené neodkladné opatrenie nariadené uznesením Okresného súdu Stará Ľubovňa č.k. 0PPOm/1/2026 -25 zo dňa 08.05.2026 zrušiť. Dôvodom je tá skutočnosť, že t. č. už nepretrvávajú dôvody nariadenia neodkladného opatrenia, tieto pominuli z dôvodu toho, že už bolo rozhodnuté vo veci samej, a to rozsudkom tunajšieho súdu č.k.4P/58/2026 zo dňa 08.07.2026, ktorý nadobudol právoplatnosť dňa 31.07.2026. Poučenie: Proti tomuto uzneseniu je prípustné odvolanie, ktoré možno podať v lehote 15 dní odo dňa jeho doručenia na Okresnom súde Stará Ľubovňa, písomne, v štyroch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2026:8526200824.2 (dáta aktuálne k 8. 11. 2026). Záväzné je znenie zverejnené súdom.




